
Szélerőműpark kialakítására alkalmas terület kiválasztása geoinformatikai módszerekkel Csongrád megye példáján

Magyarországon a megújuló energiaforrások kihasználása elmarad az EU országok átlagától. Hazánkban az előállított energia közel 1 százaléka származik csak a szél energiájából. Jelenleg a hazánkban található 37 szélerőműpark 176 tornya mintegy évi 330 MW energiát állít elő a Magyar Szélenergia Társaság adatai alapján.

Munkám célja, hogy Csongrád megye 2012-óta hatályos területrendezési tervében szereplő a „szélerőmű telepítés szempontjából vizsgálat alá vonható területek” térségi szabályozási övezetén belül lehatároljam a szélerőműparkok településére kiválóan, és mérsékelten alkalmas területeket. Munkámhoz az alábbi digitális térképi adatbázisokat használtam fel: a Természetvédelmi Információs Rendszer, a CORINE felszínborítási adatbázist, a II. katonai felmérés adatait, Csongrád megye területrendezési tervét, Vasút és közút hálózat, Nemzetközi és hazai szénhidrogén vezeték hálózat, és a közép feszültségű villamos energia hálózat tematikus térképeit. A papír alapú térképeket, melyeket EOV koordinátarendszerbe illesztve georeferáltam, majd digitalizáltam ArcGIS 10 illetve Quantum GIS szoftverek segítségével. A II. katonai felmérés alapján szélmalom sűrűség térképet készítettem, melyet felhasználtam a terület szélenergia potenciáljának jellemzéséhez. Összegyűjtött meteorológiai szélsebesség-idősorokból évi átlagos szélsebességeket képeztem, majd a szinoptikus meteorológiai állomások adatainak felhasználásával elkészítettem Csongrád megye szélenergia potenciál térképét. E térkép alapján kijelenthető, hogy ebben a térségben a 100 m magasságra kalkulált szélsebesség éves átlaga 4,5-5,5 m/s körül van, azaz a szélerőművek feltehetően nyereségesen működnének. Ezek után a telepítést segítő szélpotenciál térkép, és a szélerőművek létesítését korlátozó tematikus térképek összemetszésével le tudtam határolni a telepítésre alkalmatlan, kevésbé, és kiemelten alkalmas területegységeket Csongrád megye határain belül.

Eredményeim összegzéseként megállapítottam, hogy Csongrád megye területének mintegy 91,02 %-án nem lehet szélerőművet telepíteni valamilyen jogszabályi korlátozás miatt. Eredménytérképeim, illetve az e térképek alapján végzett számításaim alapján elmondható, hogy a szélerőmű telepítésre alkalmas, és kiválóan alkalmas területen belül körülbelül 1744 darab szélturbina telepítésére lenne lehetőség. 2 MW-os turbinákkal és 360X630 méteres helyigénnyel számolva összesen évi 872 MW energia termelhető.



